b'\n_START_ARTICLE_\nBesarabija (\xc5\xa0iauliai)\n_START_SECTION_\nGeografija\n_START_PARAGRAPH_\nBesarabija buvo vadinama beveik visa pietin\xc4\x97 miesto dalis nuo gele\xc5\xbeinkelio iki Verduli\xc5\xb3 kaimo rytuose ir iki dab. Gardino gatv\xc4\x97s pietuose. Kairiojoje kelio pus\xc4\x97je buvo Did\xc5\xbei\xc5\xb3j\xc5\xb3 \xc5\xbdaliuki\xc5\xb3 ir Auk\xc5\xa1tabalio kaimai. Besarabijos rajonas \xe2\x80\x93 buvusi Did\xc5\xbei\xc5\xb3j\xc5\xb3 \xc5\xbdali\xc5\xabki\xc5\xb3 kaimo dalis prie naujojo Til\xc5\xbe\xc4\x97s kelio prad\xc4\x97jo statytis, kai jame r\xc4\x97\xc5\xbeinius \xc5\xbeem\xc4\x97s sklypus gavo 1876 m. Serbijos-Turkijos karo savanoriai ir 1877-1878 m. Rusijos-Turkijos karo dalyviai, kovoj\xc4\x99 Besarabijos, kaip tada buvo vadinama Moldova, fronte._NEWLINE_V\xc4\x97liau \xc5\xa1is pavadinimas prigijo ir melioratori\xc5\xb3 gyvenvietei de\xc5\xa1iniojoje kelio pus\xc4\x97je, kol joje 1965 m. buvo prad\xc4\x97ti statyti daugiabu\xc4\x8diai gyvenamieji namai. Juose po 1966 m. \xc5\xbeem\xc4\x97s dreb\xc4\x97jimo Ta\xc5\xa1kente buvo apgyvendinta keliolika nam\xc5\xb3 netekusi\xc5\xb3 \xc5\xa1eim\xc5\xb3. Nuo tada \xc5\xa1i miesto dalis, da\xc5\xbenai ir oficialiai vadinama Ta\xc5\xa1kentu. Kai 1982\xe2\x80\x931990 m. statant nauj\xc4\x85 raudon\xc5\xb3 plyt\xc5\xb3 gyvenam\xc4\x85j\xc4\xaf rajon\xc4\x85, senasis 20 sklyp\xc5\xb3 r\xc4\x97\xc5\xbeinis kaimas buvo sunaikintas, Besarabijos pavadinimas vartojamas vis re\xc4\x8diau.\n_START_SECTION_\nIstorija\n_START_PARAGRAPH_\nRajono \xc5\xa1iaurin\xc4\x97 dalis, nutiesus gele\xc5\xbeinkel\xc4\xaf tapo pramonine. Joje 1882 m. buvo pastatyta kalv\xc4\x97, v\xc4\x97liau lentpj\xc5\xabv\xc4\x97. 1895 m. prad\xc4\x97jo veikti Leono (Leibos) Kagano vini\xc5\xb3 fabrik\xc4\x97lis. Po Pirmojo pasaulinio karo \xc4\xafkurtas D. Grinbergo vini\xc5\xb3 ir vielos fabrikas, 1940 m. nacionalizuotas, kurio baz\xc4\x97je 1951 m. prad\xc4\x97ta kurti dvira\xc4\x8di\xc5\xb3, v\xc4\x97liau dvira\xc4\x8di\xc5\xb3 \xe2\x80\x93 varikli\xc5\xb3 gamykla \xe2\x80\x9eVairas\xe2\x80\x9c (nuo 1993 m. UAB Baltik vairas). Did\xc4\x97jant perve\xc5\xbeim\xc5\xb3 gele\xc5\xbeinkeliu \xc4\xafrengta vagon\xc5\xb3 pakrovimo stotis ir vagon\xc5\xb3 remonto dirbtuv\xc4\x97s, kurios Pirmojo pasaulinio karo metais perkeltos \xc4\xaf kit\xc4\x85 gele\xc5\xbeinkelio pus\xc4\x99. V\xc4\x97liau pastatytos broli\xc5\xb3 Gordon\xc5\xb3 plytin\xc4\x97 ir lentpj\xc5\xabv\xc4\x97._NEWLINE_Pa\xc4\x8diame Besarabijos kaime buvo trys parduotuv\xc4\x97s, kuriose buvo galima nusipirkti \xc5\xbeibalo, cukraus ir kit\xc5\xb3 smulki\xc5\xb3 preki\xc5\xb3. Buvo dvi kalv\xc4\x97s \xe2\x80\x93 \xc5\xa0le\xc5\xbeo ir Baltoji, keptos bandel\xc4\x97s ir \xe2\x80\x9ebarankos\xe2\x80\x9c. _NEWLINE_Gyvenam\xc5\xb3j\xc5\xb3 nam\xc5\xb3 statyba i\xc5\xa1ilgai Til\xc5\xbe\xc4\x97s g. paspart\xc4\x97jo tik 1938 m. Antrojo pasaulinio karo metais rajone buvo rus\xc5\xb3 belaisvi\xc5\xb3 koncentracijos stovykla, kelis t\xc5\xabkstan\xc4\x8dius badu numarint\xc5\xb3 tarybini\xc5\xb3 karo belaisvi\xc5\xb3 1941\xe2\x80\x931942 m. \xc5\xbeiem\xc4\x85 hitlerininkai palaidojo rytiniame rajono pakra\xc5\xa1tyje.'